KOMISIJA ZA TUMAČENJE KOLEKTIVNOG UGOVORA ZA DJELATNOSTI PREDŠKOLSKOG ODGOJA I OSNOVNOG ODGOJA I OBRAZOVANJA U KANTONU SARAJEVO
Na osnovu člana 172. Kolektivnog ugovora za djelatnosti predškolskog odgoja i osnovnog odgoja i obrazovanja ("Službene novine Kantona Sarajevo", broj: 16/26 – u daljem tekstu: Kolektivni ugovor), Komisija  za tumačenje Kolektivnog ugovora za djelatnosti predškolskog odgoja i osnovnog odgoja i obrazovanja Kantona Sarajevo na 4. sjednici održanoj 10.08.2026. godine, donijela je 
Autentično tumačenje člana 65. stav (1) tačka f) Kolektivnog ugovora za djelatnosti predškolskog odgoja i osnovnog odgoja i obrazovanja Kantona Sarajevo 

(„Službene novine Kantona Sarajevo“, broj: 16/26)

„Član 65.

(1) Radniku po osnovu otežanih uslova rada pripada pravo na poseban dodatak uz platu u visini do 25% njegove osnovne plate u sljedećim slučajevima:

f) odgajatelju koji radi s djecom s teškoćama integrisanim u odgojnu skupinu s kojima odgajatelj po posebnom individualno prilagođenom odgojno-obrazovnom programu, pripada pravo na poseban dodatak uz platu u iznosu od 10% njegove osnovne plate,“

Citirana odredba Kolektivnog ugovora se odnosi na odgajatelja koji po posebnom individualno prilagođenom odgojno-obrazovnom programu radi s djecom s teškoćama integrisanim u odgojnu skupinu. Navedeni dodatak se isplaćuje neovisno da li se radi o „matičnoj“ odgojnoj grupi ili u slučajevima spajanja odgojnih grupa pri čemu navedeni dodatak ne može biti isplaćivan istovremeno za oba odgajatelja.
Odluka o autentičnom tumačenju člana 65. stav (1) tačka f) Kolektivnog ugovora je donesena na 4. sjednici Komisije održanoj 10.08.2026. godine jednoglasno konsenzusom. 

ČLANOVI KOMISIJE
Enida Vehabović, predstavnik Poslodavca

Saudin Sivro, predstavnik Sindikata
_____________________________

Senad Sladić, predstavnik Poslodavca

Envera Šukman, predstavnik Sindikata
______________________________

PREDMET: Dostava tumačenja po zahtjevu
Komisiji za tumačenje Kolektivnog ugovora za djelatnosti predškolskog odgoja i osnovnog odgoja i obrazovanja Kantona Sarajevo („Službene novine Kantona Sarajevo“, broj: 16/26) obratio se Sindikat, kao jedna od ugovornih strana, vezano za dopis Javne ustanove „Djeca Sarajeva“ Sarajevo, broj: 02-01-771/26 od 02.07.2026. godine (zahtjev zaprimljen u pisarnici Kantona Sarajevo pod brojem: 11-02-33087 od 02.07.2026. godine),  koji se odnosi na tumačenje člana 65. stav (1) tačka f) Kolektivnog ugovora u dijelu utvrđivanja prava na poseban dodatak uz platu odgajatelju koji povremeno (prilikom spajanja grupa) radi s djecom s teškoćama integrisanim u odgojnu skupinu u kojima odgajatelj radi po posebnom individualno prilagođenom odgojno-obrazovnom programu.

U vezi s navedenim, obavještavamo Vas da je Komisija na 4. sjednici održanoj 10.08.2026.  godine, donijela autentično tumačenje člana 65. stav (1) tačka f) Kolektivnog ugovora, koje Vam dostavljamo u prilogu ovog akta radi dostavljanja istog podnosiocu zahtjeva za tumačenje. 
Podsjećamo da je članom 172. Kolektivnog ugovora propisano da tumačenja Komisije imaju pravnu snagu i učinak ovog Kolektivnog ugovora te da je obaveza Ministarstva za odgoj i obrazovanje Kantona Sarajevo da tumačenje objavi na službenoj internet stranici Ministarstva, a obaveza Sindikata je da tumačenje objavi na službenoj internet stranici Sindikata.
S poštovanjem,







Komisija za tumačenje Kolektivnog ugovora za

djelatnosti predškolskog odgoja i osnovnog

odgoja i obrazovanja u Kantonu Sarajevo, s.r.
